ประกาศองค์การบริหารส่วนตำบลแม่เจ้าอยู่หัว เรื่อง การสรรหาและเลือกสรรบุคคลเพื่อบรรจุเป็นพนักงานทั่วไป ประจำปีงบประมาณ 2551 ______________________________ ด้วยองค์การบริหารส่วนตำบลแม่เจ้าอยู่หัว จะดำเนินการสรรหาและเลือกสรรบุคคล เพื่อบรรจุเป็นพนักงานทั่วไป ตำแหน่ง ภารโรง จำนวน 1 อัตรา อาศัยอำนาจตามความในมาตรา 22 ประกอบกับมาตรา 26 วรรคท้ายแห่งพระราชบัญญัติระเบียบการบริหารงานบุคคลส่วนท้องถิ่น พ.ศ. 2542 และประกาศคณะกรรมการพนักงานส่วนตำบลจังหวัดนครศรีธรรมราช (ก.อบต.จังหวัดนครศรีธรรมราช) เรื่อง หลักเกณฑ์เกี่ยวกับพนักงานจ้าง หมวด 4 ข้อ 18 ข้อ 19 และ ข้อ 20 ลงวันที่ 26 กรกฎาคม 2547 องค์การบริหารส่วนตำบลแม่เจ้าอยู่หัว จึงประกาศสรรหาและเลือกสรรบุคคลเพื่อบรรจุเป็นพนักงานจ้างตามภารกิจ ดังต่อไปนี้ 1. ตำแหน่งที่รับสมัครสอบ พนักงานจ้างทั่วไป - ภารโรง จำนวน 1 อัตรา 2. คุณสมบัติของผู้มีสิทธิสอบ ผู้สมัครสอบต้องมีคุณสมบัติทั่วไป และคุณสมบัติเฉพาะสำหรับตำแหน่ง ดังนี้ 2.1 คุณสมบัติทั่วไป (1) มีสัญชาติไทย (2) มีอายุไม่ต่ำกว่า 18 ปีบริบูรณ์ และไม่เกิน 60 ปี (3) ไม่เป็นบุคคลล้มละลาย (4) ไม่เป็นผู้มีกายทุพพลภาพจนไม่สามารถปฏิบัติหน้าที่ได้ ไร้ความสามารถหรือจิตฟั่นเฟือนไม่สมประกอบ หรือเป็นโรคตามที่กำหนดไว้ในประกาศกำหนดโรคที่เป็นลักษณะต้องห้ามเบื้องต้น สำหรับพนักงานส่วนตำบล (5) ไม่เป็นผู้ดำรงตำแหน่งทางการเมือง กรรมการพรรคการเมือง หรือเจ้าหน้าที่ในพรรคการเมือง (6) ไม่เป็นผู้ดำรงตำแหน่งผู้บริหารท้องถิ่น คณะผู้บริหารท้องถิ่น สมาชิกสภาท้องถิ่น (7) ไม่เป็นผู้เคยต้องรับโทษจำคุก โดยคำพิพากษาถึงที่สุดให้จำคุกเพราะกระทำความผิดทางอาญาเว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ (8) ไม่เป็นผู้เคยถูกลงโทษให้ออก ปลดออกหรือไล่ออกจากราชการ รัฐวิสาหกิจ หรือหน่วยงานอื่นของรัฐ (9) ไม่เป็นข้าราชการหรือลูกจ้างของส่วนราชการ พนักงานหรือลูกจ้างของ หน่วยอื่นของรัฐ รัฐวิสาหกิจ หรือพนักงานหรือลูกจ้างของราชการส่วนท้องถิ่น 2.2 คุณสมบัติเฉพาะสำหรับตำแหน่งและอัตราค่าตอบแทนที่จะได้รับ ผู้สมัครจะต้องเป็นผู้มีคุณสมบัติเฉพาะสำหรับตำแหน่ง ตามที่องค์การบริหารส่วนตำบลแม่เจ้าอยู่หัวกำหนดไว้ รายละเอียดตามภาคผนวก ก ท้ายประกาศ 3. วัน เวลา และสถานที่รับสมัคร ให้ผู้ประสงค์จะสมัครเข้ารับการเลือกสรร ขอรับและยื่นใบสมัครสรรหาและเลือกสรร ด้วยตนเอง ณ ที่ทำการองค์การบริหารส่วนตำบลแม่เจ้าอยู่หัว ตั้งแต่วันที่ 3 - 14 มีนาคม 2551 ตั้งแต่เวลา 08.30 – 12.00 น. และ เวลา 13.00 – 16.30 น. เว้นวันเสาร์ – อาทิตย์ 4. เอกสารและหลักฐานที่ใช้ในการสมัครสอบ ผู้สมัครต้องกรอกใบสมัครด้วยตนเอง โดยกรอกรายละเอียดในใบสมัครให้ถูกต้องและครบถ้วน พร้อมนำเอกสารยื่นพร้อมใบสมัคร ดังนี้ 4.1 รูปถ่ายหน้าตรงไม่สวมหมวกและไม่ใส่แว่นตาดำ ขนาด 3x4 ซม. (1 นิ้ว) ถ่ายครั้งเดียวไม่เกิน 1 ปี (นับถึงวันปิดรับสมัคร) จำนวน 3 รูป 4.2 สำเนาทะเบียนบ้าน จำนวน 2 ฉบับ 4.3 สำเนาบัตรประจำตัวประชาชน จำนวน 2 ฉบับ 4.4 ใบรับรองแพทย์ปริญญา ซึ่งแสดงว่าไม่เป็นโรคที่ต้องห้าม ตามที่ ก.อบต. กำหนด ซึ่งออกให้ไว้ไม่เกิน 1 เดือน นับแต่วันที่ตรวจร่างกาย จำนวน 1 ฉบับ 4.5 สำเนาวุฒิการศึกษา หรือสำเนาระเบียนแสดงผลการเรียน จำนวน 1 ฉบับ 4.6 สำเนาหลักฐานอื่น ๆ เช่น ทะเบียนสมรส ใบเปลี่ยนชื่อตัว ชื่อสกุล (ถ้ามี) จำนวน 1 ฉบับ ผู้สมัครเข้ารับการสรรหาและเลือกสรรจะต้องรับผิดชอบในการตรวจสอบและรับรองตนเองว่าเป็นผู้มีคุณสมบัติทั่วไปและคุณสมบัติเฉพาะสำหรับตำแหน่งที่สมัครตรงตามที่ประกาศรับสมัคร และจะต้องกรอกรายละเอียดต่าง ๆ ในใบสมัครพร้อมทั้งยื่นและแสดงหลักฐานตามวัน เวลา และสถานที่ที่กำหนด ในกรณีที่มีความผิดพลาดอันเกิดจากผู้สมัครกรอกหลักฐานการสมัครหรือยื่นไม่ครบถ้วนจะถือว่าเป็นผู้ขาดคุณสมบัติในการสมัครเข้ารับการสรรหาและเลือกสรร และหากมีการปลอมแปลงเอกสารที่ใช้สมัครจะถูกดำเนินคดีตามกฎหมาย หากตรวจสอบภายหลังพบว่าผู้สมัครรายใดมีคุณสมบัติดังกล่าวไม่ครบถ้วนตามที่กำหนด องค์การบริหารส่วนตำบลแม่เจ้าอยู่หัว จะถือว่าเป็นผู้ขาดคุณสมบัติในการเข้ารับการสรรหาและเลือกสรร และไม่มีสิทธิได้รับการบรรจุเป็นพนักงานจ้าง 5. การประกาศรายชื่อผู้มีสิทธิสอบ วัน เวลา สถานที่สอบ 5.1 ประกาศรายชื่อผู้มีสิทธิสอบ ณ ที่ทำการองค์การบริหารส่วนตำบลแม่เจ้าอยู่หัว ใน วันที่ 17 มีนาคม 2551 5.2 วันสอบ วันที่ 18 มีนาคม 2551 เวลา 09.00 น. เป็นต้นไป ณ ที่ทำการองค์การบริหารส่วนตำบลแม่เจ้าอยู่หัว 5.3 ประกาศผลสอบ วันที่ 19 มีนาคม 2551 ณ ที่ทำการองค์การบริหารส่วนตำบล แม่เจ้าอยู่หัว 6. หลักเกณฑ์และวิธีการสรรหาและเลือกสรร (คะแนนเต็ม 100 คะแนน) ดำเนินการสรรหาและเลือกสรรด้วยวิธีการสัมภาษณ์ โดยพิจารณาจากบุคคลที่มี วุฒิการศึกษาไม่ต่ำกว่ามัธยมศึกษาปีที่ 3 หรือเทียบเท่าขึ้นไป พร้อมทั้งประเมินจากประวัติส่วนตัว ประวัติการทำงาน ความรู้ ความสามารถ ทักษะเฉพาะบุคคล และคุณลักษณะอื่น ๆ ที่จำเป็นต่อการปฏิบัติงาน พฤติกรรมที่ปรากฏทางอื่นของผู้เข้าสอบ ความเหมาะสมในด้านต่าง ๆ เช่น การใช้ภาษา อุปนิสัย อารมณ์ ทัศนคติ จริยธรรมและคุณธรรม ปฏิภาณไหวพริบ บุคลิกภาพ รวมทั้งสังคมและสิ่งแวดล้อม 7. เกณฑ์การตัดสิน การตัดสินว่าผู้ใดเป็นผู้ผ่านการเลือกสรรได้ ให้ถือเกณฑ์ว่าต้องเป็นผู้ที่ได้คะแนน ไม่ต่ำกว่าร้อยละ 60 ทั้งนี้ โดยคำนึงถึงหลักวิชาการวัดผลด้วย 8. การขึ้นบัญชีผู้ผ่านการเลือกสรร 8.1 องค์การบริหารส่วนตำบลแม่เจ้าอยู่หัว จะประกาศรายชื่อผู้ผ่านการเลือกสรร โดยเรียงลำดับที่จากผู้สอบได้คะแนนรวมสูงสุดลงมาตามลำดับถึงต่ำสุดในกรณีที่ผู้สอบได้คะแนนเท่ากัน ก็ให้ผู้ที่ได้รับเลขประจำตัวสอบก่อน เป็นผู้อยู่ลำดับที่สูงกว่า 8.2 บัญชีรายชื่อผู้ผ่านการเลือกสรรจะใช้เพื่อบรรจุเป็นพนักงานจ้าง เป็นระยะเวลา 1 ปี นับแต่วันที่ขึ้นบัญชี แต่หากมีการสอบอย่างเดียวกันนี้อีกและได้ขึ้นบัญชีผู้ผ่านการเลือกสรรใหม่แล้ว บัญชีผู้ผ่านการเลือกสรรได้ในครั้งนี้เป็นอันยกเลิก 8.3 ผู้ที่ได้ขึ้นบัญชีผ่านการเลือกสรร ถ้ามีกรณีอย่างใดอย่างหนึ่งดังต่อไปนี้ ให้เป็นอันยกเลิกการขึ้นบัญชีผู้นั้นไว้ ในบัญชีผู้ผ่านการเลือกสรร คือ (1) ผู้นั้นได้ขอสละสิทธิในตำแหน่งที่สอบได้ (2) ผู้นั้นไม่มารายงานตัวเพื่อรับการบรรจุเป็นพนักงานจ้าง ภายในเวลาที่ อบต. แม่เจ้าอยู่หัว กำหนด เว้นแต่มีเหตุจำเป็น และได้มีหนังสือส่งทางไปรษณีย์ลงทะเบียนแจ้งให้ทราบล่วงหน้าไปไม่น้อยกว่า 10 วัน นับแต่วันที่ทำการไปรษณีย์รับลงทะเบียน (3) ผู้นั้นมีเหตุไม่อาจเข้าปฏิบัติหน้าที่ได้ตามกำหนดเวลาที่สั่งบรรจุ ตาม(2) และ (3) คณะกรรมการสรรหาและเลือกสรรพนักงานจ้าง องค์การบริหารส่วนตำบลแม่เจ้าอยู่หัว อาจพิจารณาอนุโลมได้ตามความจำเป็น เพื่อประโยชน์ของทางราชการ และต้องมีคะแนนเสียง 2 ใน 3 ในการลงมติ 9. ระยะเวลาการจ้าง พนักงานทั่วไป ระยะเวลาจ้างไม่เกินคราวละ 1 ปี นับจากวันทำสัญญา 10. การบรรจุ ผู้ผ่านการเลือกสรรจะได้รับการบรรจุตามลำดับในบัญชีผู้ผ่านการเลือกสรรได้ในตำแหน่งนั้น ทั้งนี้ โดยความเห็นชอบของคณะกรรมการพนักงานส่วนตำบล (ก.อบต.) จังหวัดนครศรีธรรมราช จึงประกาศให้ทราบโดยทั่วกัน ประกาศ ณ วันที่ กุมภาพันธ์ พ.ศ. 2551 (นายบำเพ็ญ เจียะรัตน์) นายกองค์การบริหารส่วนตำบลแม่เจ้าอยู่หัว
